วันลอยกระทง แนะประชาชนหลีกเลี่ยงการสัมผัสอุปกรณ์ไฟฟ้าขณะร่างกายเปียกชื้น
นายคมกริช สาคริก ผู้อำนวยการฝ่ายสื่อสารองค์กร การไฟฟ้านครหลวง  หรือ MEA เปิดเผยว่า ในวันลอยกระทง ประจำปี 2565 ซึ่งตรงกับวันที่ 8 พฤศจิกายนนี้  คาดว่า จะมีประชาชนออกมาร่วมลอยกระทงจำนวนมาก การไฟฟ้านครหลวง จึงได้เตรียมความพร้อมด้านระบบไฟฟ้าตลอด 24 ชั่วโมง โดยจัดเจ้าหน้าที่ลงพื้นที่ตรวจสอบดูแลอุปกรณ์และระบบจ่ายไฟฟ้า รวมถึงตรวจสอบไฟฟ้าส่องสว่างให้มีความเพียงพอ ตรวจสอบไฟฟ้ารั่วตามโครงสร้างป้ายโฆษณา เสาโลหะ ตามสถานที่ในจุดลอยกระทง ท่าน้ำ สถานที่สำคัญและบริเวณจุดเสี่ยงต่างๆ ในพื้นที่ให้บริการ เพื่อร่วมส่งเสริมประเพณีไทย สร้างความสุข ในบรรยากาศแสงไฟประดับที่สวยงามให้แก่ประชาชนที่มาร่วมงาน พร้อมแนะนำประชาชน ควรหลีกเลี่ยงการสัมผัสอุปกรณ์ไฟฟ้าขณะร่างกายเปียกชื้น  และก่อนออกจากบ้าน ควรถอดปลั๊กอุปกรณ์เครื่องใช้ไฟฟ้าที่ไม่ได้ใช้งานหลีกเลี่ยงการปล่อยโคมลอยบริเวณชุมชน หรือใกล้แนวสายส่งไฟฟ้า งดการจุดพลุ ประทัดดอกไม้ไฟ  ใกล้สายไฟฟ้าและวัตถุไวไฟต่างๆ รวมถึงพื้นที่ริมแม่น้ำเจ้าพระยาที่ได้รับผลกระทบมีน้ำท่วมขัง รวมทั้งแนะนำให้ลอยกระทง 1 ครอบครัว 1 กระทง เพื่อลดปริมาณขยะในแม่น้ำลำคลองและปฏิบัติตามมาตรการป้องกันและควบคุมการแพร่ระบาดโควิด-19 เพื่อความปลอดภัยในชีวิตและทรัพย์สินของประชาชน